Подручје Евроса заузеле су Османлије крајем 14. века и почетком 15. века. Удео хришћана је брзо опадао у следећим вековима, тако да је до 20. века подручје значајно изгубило свој некадашњи грчки карактер. Током 20. века на овом подручју десиле су се знатне промене. 1912. г. Првим балканским ратом дотад турско подручје постаје прво део Бугарске, али је после Првог светског рата припало Грчкој. После тога, услед Грчко-турског рата 1922-23. г., дошло је до исељавања Турака и Бугара и досељавања Грка из Мале Азије. Ово је довело до великих промена у саставу становништва и оно је после ових дешавања постало претежно грчко.